হাবিবুর রহমান (পুলিশ কর্মকর্তা)

হাবিবুর রহমান (জন্ম ১ জানুয়ারি ১৯৬৭) বাংলাদেশ পুলিশের এর একজন কর্মকর্তা ছিলেন। সর্বশেষ তিনি ঢাকা মেট্রোপলিটন পুলিশের ৩৬তম কমিশনার হিসেবে দায়িত্ব পালন করেছেন। এর পুর্বে তিনি টুরিস্ট পুলিশের প্রধান (অতিরিক্ত আইজিপি) হিসেবে বাংলাদেশ পুলিশে দায়িত্বরত ছিলেন। তিনি ঢাকা রেঞ্জের ডিআইজি হিসেবে কর্মরত ছিলেন। এছাড়াও ঢাকাস্থ সদরদপ্তরে উপ মহাপরিদর্শক (প্রশাসন-ডিসিপ্লিন) হিসেবে দায়িত্বরত ছিলেন। তিনি বাংলাদেশ কাবাডি ফেডারেশান এর সাধারণ সম্পাদক
 এবং এশিয়ান কাবাডি ফেডারেশান এবং আন্তর্জাতিক কাবাডি ফেডারেশন এর সহ-সভাপতি ছিলেন।

প্রারম্ভিক জীবন
হাবিবুর রহমানের শিক্ষা জীবন শুরু হয় গোপালগঞ্জের এর চন্দ্রদিঘলীয়া মোল্লাপাড়া সরকারি প্রাথমিক বিদ্যালয়ে। ঢাকা বিশ্ববিদ্যালয়ের শিক্ষা ও গবেষণা ইনিষ্টিটিউট থেকে তিনি স্নাতোকোত্তর ডিগ্রী লাভ করেন। এরপর তিনি বাংলাদেশ পাবলিক সার্ভিস কমিশনে অফিস সহকারী হিসাবে চাকরি করতেন। ১৯৯৮ সালের ২২ ফেব্রুয়ারি ১৭তম বিসিএসের মাধ্যমে পুলিশে যোগদান করেন।

কর্মক্ষেত্র
১৯৯৮ সালের ২২ ফেব্রুয়ারি ১৭তম বিসিএস পরীক্ষার মাধ্যমে তিনি সহকারী পুলিশ সুপার হিসেবে বাংলাদেশ পুলিশে যোগদান করেন। এরপর বাংলাদেশ পুলিশ এর বেশ কিছু গুরুত্বপূর্ণ পদে পর্যায়ক্রমে দায়িত্ব পালন করেন। তিনি ঢাকা জেলায় পুলিশ সুপারিন্টেন্ট হিসেবে কাজ করেন। অতঃপর পদোন্নতিক্রমে বাংলাদেশ পুলিশ সদরদপ্তরে অতিরিক্ত সহকারী মহাপরিদর্শক (সংস্থাপন) হিসেবে পদস্থ হন। পরবর্তীতে তিনি  উপ-মহাপরিদর্শক পদে পদোন্নতি লাভ করেন।। ১০ অক্টোবর ২০২২ উপ-পুলিশ মহাপরিদর্শক (ডিআইজি) হাবিবুর রহমান কে ট্যুরিস্ট পুলিশ ইউনিটের প্রধান করে প্রজ্ঞাপন জারি করা হয়। ২০ সেপ্টেম্বর, ২০২৩ -এ তাকে পূর্ব কর্মস্থল থেকে ঢাকা মেট্রোপলিটন পুলিশ (ডিএমপি) কমিশনার হিসেবে বদলি করা হয় ।

অন্যান্য কার্যক্রম
হাবিবুর রহমান বাংলাদেশ পুলিশ মুক্তিযুদ্ধ জাদুঘর প্রতিষ্ঠার পেছনে ভূমিকা পালন করেন এবং সভাপতি হিসেবে দায়িত্ব পালন করছেন।

রহমান সাভারে বেদে পল্লীতে স্কুল, কম্পিউটার ট্রেনিং সেন্টার, গাড়ি চালনা প্রশিক্ষণ কেন্দ্র ও বুটিক হাউসসহ নানা প্রতিষ্ঠান গড়ে তুলতে সাহায্য করেছেন।

তিনি হিজড়াদের সামাজিক বৃত্তিতে পুনর্বাসনের ব্যবস্থা করেন। হিজড়া ও পিছিয়ে পড়া জনগোষ্ঠীর জীবন-মান উন্নয়নের লক্ষ্যে ‘উত্তরণ কর্ম-সংস্থান প্রশিক্ষণ’ কর্মসূচি চালু করেন এবং উত্তরণ ফাউন্ডেশন নামক সংস্থা প্রতিষ্ঠা করেছেন।

হাবিবুর রহমান বাংলাদেশ কাবাডি ফেডারেশনের সাধারণ সম্পাদক হিসেবে দায়িত্ব পালন করছেন। এছাড়া তিনি জাকার্তায় অনুষ্ঠিত এশিয়ান গেমসের আসরে এশিয়ান কাবাডি ফেডারেশনের ভাইস প্রেসিডেন্ট হিসাবে নির্বাচিত হয়েছেন।

বাংলাদেশের স্বাধীনতা যুদ্ধে পুলিশ বাহিনীর অবদান ও ঢাকায় তাদের প্রথম প্রতিরোধ বিষয়ক ঘটনা নিয়ে তিনি “মুক্তিযুদ্ধে প্রথম প্রতিরোধ” নামে একটি বই লিখেছেন।

বেদেদের হারিয়ে যেতে বসা ভাষাকে সংরক্ষণের উদ্যোগ নিয়ে দীর্ঘ আট বছরের গবেষনার পর তিনি 'ঠার' নামক একটি বই রচনা করেন।

পুরস্কার ও সম্মাননা 
প্রশংসনীয় ও কৃতিত্বপূর্ন কাজের জন্য বাংলাদেশ পুলিশের সর্বোচ্চ রাষ্ট্রীয় স্বীকৃতি "বাংলাদেশ পুলিশ পদক (বিপিএম)" লাভ করেন। এছাড়া "রাষ্ট্রপতি পুলিশ পদক (পিপিএম)" লাভ করেন। এছাড়াও প্রশংসনীয় ও ভাল কাজের স্বীকৃতি হিসেবে তাকে আইজিপি’স ব্যাজ প্রদান করা হয়।  

তিনি সর্ব মোট তিনবার বাংলাদেশ পুলিশ পদক (বিপিএম) পেয়েছেন। এবং দুই বার প্রেসিডেন্ট পুলিশ পদক (পিপিএম) সেবা পেয়েছেন। সেবা, সাহসিকতা ও বীরত্বপূর্ণ ভূমিকার জন্য পুলিশ সপ্তাহে পদক দেওয়া হয় যা বিপিএম এবং পিপিএম নামে পরিচিত। প্রথমটি বাংলাদেশ পুলিশ পদক এবং পরেরটি রাষ্ট্রপতি পুলিশ পদক। 

হাবিব বেদেদের বিপন্ন ভাষার সংরক্ষণের উপর 'ঠার' নামক একটি বই লিখেছেন। তার এই অবদানের স্বীকৃতি স্বরুপ ২০২৩ সালে তিনি আন্তর্জাতিক মাতৃভাষা পদক লাভ করেন।

বেদে সম্প্রদায়ের বিলুপ্ত ভাষা ঠার বইটির জন্য তিনি মালয়েশিয়ার রাষ্ট্রপ্রধান এবং মেলাকা গভর্নর এর পক্ষ থেকে জোজো ইন্টারন্যাশনাল আইকনিক স্টার অ্যাওয়ার্ড ২০২৩ পেয়েছেন। ১৭ অক্টোবর ২০২৩ তারিখে তিনি এ পি জে আবদুল কালাম ইন্টারন্যাশনাল অ্যাওয়ার্ড অর্জন করেন ।

বিতর্ক 
দৈনিক যুগান্তরের এক রিপোর্টে উল্লেখ করা হয়, বাংলাদেশ পুলিশে আঞ্চলিকতার শুরু হয় তার হাত দিয়ে। তিনি পদ্মার এপার-ওপার পৃথক্করণের রাজনীতিতে সম্পৃক্ত করে গোটা পুলিশবাহিনীর মেরুদণ্ড ভেঙেছেন বলে অভিযোগ রয়েছে। এছাড়াও তিনি পুলিশের পদায়ন, পদোন্নতির বিনিময়ে সরাসরি ঘুষের বদলে তার প্রতিষ্ঠিত সামাজিক সংঘঠন উত্তরণ ফাউন্ডেশনের মাধ্যমে অর্থ নিতেন।

২০২৪ সালের আগস্টে শেখ হাসিনা সরকার পতনের পর বিভিন্ন অভিযোগের ভিত্তিতে তার বিরুদ্ধে হত্যা মামলাসহ একাধিক মামলা দায়ের করা হয়েছে।

তথ্যসূত্র

বহিঃসংযোগ 

 
 

জীবিত ব্যক্তি
ঢাকার ব্যক্তি
বাংলাদেশী পুলিশ কর্মকর্তা
১৯৬৭-এ জন্ম
গোপালগঞ্জ জেলার ব্যক্তি
ঢাকা বিশ্ববিদ্যালয়ের প্রাক্তন শিক্ষার্থী
ঢাকা মেট্রোপলিটন পুলিশ কমিশনার
ঢাকার পুলিশ কমিশনার